**Mór Városi Önkormányzat Képviselő-testületének
28/2021. (VII. 6.) önkormányzati rendelete**

**a gyermekvédelmi ellátásokról**

Mór Városi Önkormányzat Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1)-(3) bekezdésében, a 148. § (5) bekezdésében, a 151. § (4a) bekezdésében és a 162. § (5) bekezdésében és a Mór Mikrokörzeti Szociális Intézményi Társulás Társulási Megállapodás III. fejezet 2.4. pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva, Mór Mikrokörzeti Szociális Intézményi Társulásban résztvevő helyi önkormányzatok képviselő-testületeinek a jogalkotásról szóló 2010. évi CXXX. törvény 5. § (5) bekezdésében meghatározott hozzájárulásával a következőket rendeli el:

**I. Fejezet**

**Általános rendelkezések**

**1. §**

(1) E rendelet hatálya Mór Városi Önkormányzat közigazgatási területén élő a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 4. § (1)-(3) bekezdésében meghatározott személyekre terjed ki.

(2) A 7. § szerinti gyermekjóléti szolgálat, valamint a 11. § szerinti gyermekek átmeneti gondozása a Mór Mikrokörzeti Szociális Intézményi Társulásban résztvevő

a) Fehérvárcsurgó Községi Önkormányzat,

b) Isztimér Község Önkormányzata,

c) Kincsesbánya Község Önkormányzata,

d) Magyaralmás Község Önkormányzata,

e) Mór Városi Önkormányzat és

f) Söréd Község Önkormányzata

közigazgatási területén élő, a Gyvt. 4. § (1)-(3) bekezdésében meghatározott személyekre terjed ki.

(3) E rendelet hatálya a 8. § szerinti gyermekjóléti központra vonatkozóan a Móri Járás területén élő, a Gyvt. 4. § (1)-(3) bekezdésében meghatározott személyekre terjed ki.

**2. §**

A gyermekek védelmét az önkormányzat pénzbeli, természetbeni és személyes gondoskodást nyújtó gyermekjóléti alapellátásokkal biztosítja.

**II. Fejezet**

**Pénzbeli és természetbeni ellátások**

**3. §**

Mór Városi Önkormányzat pénzbeli és természetbeni ellátás formájában nyújtja a Gyvt. szabályai szerint a rendszeres gyermekvédelmi kedvezményt.

**4. §**

(1) A gyermekjóléti alapellátás keretében biztosított gyermekétkeztetés intézményi térítési díját az intézmények díjjavaslata alapján Mór Városi Önkormányzat Képviselő-testülete minden év január 31. napjáig állapítja meg.

(2) Az ellátás igénybevételére vonatkozó kérelmet bölcsőde, óvoda, iskola intézmények vezetőinél kell benyújtani.

(3) A fizetendő étkezési személyi térítési díjat az intézmény vezetője állapítja meg a Gyvt. 151. §-ában előírtak figyelembevételével.

(4) Az étkezési személyi térítési díjat, a normatív kedvezményeken túlmenően a polgármester kérelemre csökkentheti vagy elengedheti, ha a család egy főre jutó igazolt havi nettó jövedelme az öregségi nyugdíj mindenkori legkisebb összegének 110 %-át, gyermekét egyedül nevelő szülő esetén 150 %-át nem haladja meg. Ha az így meghatározott térítési díjat a kérelmező vitatja, annak csökkentése vagy további elengedése végett a díjközléstől számított 8 napon belül a képviselő-testülethez fordulhat.

(5) A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege, amelyet a fizetendő személyi térítési díj megállapításánál mindazon ellátottakra alkalmazni kell, akik az önkormányzat fenntartásában működő intézmény konyhájáról étkeznek.

(6) Az (5) bekezdés szerinti gyermekétkeztetés – intézmények felé leszámlázott – teljes önköltségéből az ÁFÁ-val megemelt nyersanyagnormán felüli költséget (rezsi-költséget) az önkormányzat az étkezést igénybe vevő ellátottak után az intézménynek megtéríti.

(7) A gyermekétkeztetési díjakat az 1. melléklet tartalmazza.

**5. §**

(1) Mór Városi Önkormányzat a rendszeres gyermekvédelmi kedvezményre jogosult gyermekek részére szünidei gyermekétkeztetés keretében a szülő, törvényes képviselő kérelmére ingyenesen déli meleg főétkezést biztosít.

(2) Mór Városi Önkormányzat az (1) bekezdés szerinti szünidei gyermekétkeztetést a Gyvt. 21/C. § (2) bekezdésében meghatározottak szerint biztosítja.

**III. Fejezet**

**A személyes gondoskodást nyújtó gyermekjóléti alapellátások**

**1. Alapellátási formák és igénybevételük**

**6. §**

A személyes gondoskodást nyújtó alapellátások formái:

a) gyermekjóléti szolgáltatás gyermekjóléti szolgálat útján,

b) gyermekek napközbeni ellátása bölcsőde útján,

c) gyermekek átmeneti gondozása helyettes szülő útján,

d) a Gyvt. 94. § (4) bekezdése szerinti család- és gyermekjóléti központ.

**2. Gyermekjóléti szolgálat**

**7. §**

(1) A gyermekjóléti szolgálat körébe tartozó, a Gyvt. 39-40. §-ai szerinti szervező, szolgáltató, gondozási feladatokat gyermekjóléti szolgálat formájában a Mór Mikrokörzeti Szociális Intézményi Társulás által fenntartott Szociális Alapszolgáltatási Központ (a továbbiakban: SZAK) látja el.

(2) A gyermekjóléti szolgáltatás igénybevételének részletes szabályait, a kérelem benyújtásának rendjét és elbírálásának szempontjait a Gyvt. 31. § (1)-(2) bekezdése határozza meg, a szolgáltatás megszüntetésére a Gyvt. 37/A. §-a az irányadó.

(3) A gyermekjóléti szolgálatot a Gyvt. 149. §-a szerint térítésmentesen kell biztosítani.

**3. Család- és gyermekjóléti központ**

**8. §**

A gyermekjóléti szolgáltatás körébe tartozó a Gyvt. 40/A. §-a szerinti feladatokat család- és gyermekjóléti központ intézményi egység keretében a SZAK látja el.

**4. Gyermekek napközbeni ellátása**

**9. §**

A bölcsőde intézményvezetője saját hatáskörében dönt az ellátás biztosításáról, figyelemmel a Gyvt. 42/A. §-ra.

**10. §**

Az önkormányzat nem állapít meg bölcsődei gondozási intézményi térítési díjat.

**5. Gyermekek átmeneti gondozása**

**11. §**

A gyermekek átmeneti gondozása a SZAK által szervezett helyettes szülő útján történik.

**12. §**

(1) A helyettes szülőket a SZAK kiválasztja, felkéri, felkészíti, továbbá folyamatosan ellenőrzi.

(2) Az ellátás igénybevételére a kérelmet a SZAK vezetőjénél kell benyújtani, aki saját hatáskörében dönt az ellátás biztosításáról, illetve annak megszüntetéséről a Gyvt. 45. §-a és 47. §-a szerint.

**13. §**

(1) Az ellátást igénybe vevő, szülői felügyeletet gyakorló személy gyermeke után személyi térítési díjat köteles fizetni, melyet havonta utólag kell megállapítani.

(2) Amennyiben a térítési díj fizetésére kötelezett családjában az egy főre jutó jövedelem havonta nem haladja meg az öregségi nyugdíjminimum összegének 120 %-át, az ellátást térítésmentesen kell biztosítani.

(3) A fizetendő személyi térítési díjat az intézmény vezetője állapítja meg a Gyvt. 150. § (2) bekezdésében előírtak figyelembevételével.

(4) Az ellátást igénybe vevő a megállapított személyi térítési díj ellen jogorvoslattal élhet. A jogorvoslati kérelmet írásban kell benyújtani a SZAK vezetőjénél, aki 3 napon belül köteles továbbítani a jogorvoslati kérelmet a Móri Mikrokörzeti Szociális Intézményi Társulás Társulási Tanácsa elnökének, aki a kérelmet a Társulási Tanács elé terjeszti. A Társulási Tanács a kérelem benyújtását követő soros ülésén méltányossági alapon dönt a személyi térítési díj csökkentéséről vagy elengedéséről.

(5) Méltányosság szempontjai különösen, ha az ellátást igénybe vevő

a) gyermekét egyedül neveli,

b) létfenntartási gondokkal küzd,

c) súlyos egészségügyi állapotú.

(6) A helyettes szülő intézményi térítési díját a 2. melléklet tartalmazza.

**IV. Fejezet**

**Záró rendelkezések**

**14. §**

Ez a rendelet a kihirdetését követő napon lép hatályba.

**15. §**

Hatályát veszti a gyermekvédelmi ellátásokról szóló 16/2016. (V. 4.) önkormányzati rendelet.

 Fenyves Péter Dr. Taba Nikoletta

 polgármester jegyző

Záradék:

A rendeletet 2021. július 6. napján kihirdettem.

 Dr. Taba Nikoletta

 jegyző

*1. melléklet a 28/2021. (VII.6.) önkormányzati rendelethez*

**A gyermekétkeztetés intézményi térítési díjai (ÁFA nélkül)**

**2020. szeptember 1.**

|  |  |  |  |
| --- | --- | --- | --- |
|  | **A** | **B** | **C** |
| **1** | **Gyermek étkeztetés helye** | **Intézményi térítési díj** | **Diétás intézményi térítési díj** |
| **2** | **Bölcsőde** | **351.- Ft/nap** | **411.- Ft/nap** |
| **3** | **Óvodák** | **309.- Ft/nap** | **317.- Ft/nap** |
| **4** | **Általános iskola alsó tagozat****napi háromszori étkezés** | **403.- Ft/nap** | **470.- Ft/nap** |
| **5** | **Általános iskola alsó tagozat****ebéd** | **240.- Ft/nap** | **284.- Ft/nap** |
| **6** | **Általános iskola felső tagozat****napi háromszori étkezés** | **431.- Ft/nap** | **493.- Ft/nap** |
| **7** | **Általános iskola felső tagozat****ebéd** | **268.- Ft/nap** | **307.- Ft/nap** |
| **8** | **Középiskola napi háromszori étkezés** | **478.- Ft/nap** | **539.- Ft/nap** |
| **9** | **Középiskola ebéd** | **315.- Ft/nap** | **352.- Ft/nap** |
| **10** | **Középiskola kollégiumi ellátással teljes ellátás** | **699.- Ft/nap** | **776.- Ft/nap** |
| **11** | **Középiskola kollégiumi ellátással ebéd** | **315.- Ft/nap** | **352.- Ft/nap** |

*2. melléklet*

**Helyettes szülő által nyújtott átmeneti gondozás intézményi térítési díja**

**a hatályba lépés napjától**

|  |  |  |  |
| --- | --- | --- | --- |
|  | **A** | **B** | **C** |
| **1.** |  | **Napi díj** | **Havi díj** |
| **2.** | **Helyettes szülő által nyújtott átmeneti gondozás intézményi térítési díja** | **700.- Ft** | **21.000.- Ft** |